Diari Oficial de la Generalitat Valenciana


Sumari del DOGV 2715, del 25-03-1996 (1996/837718)

ORDRE de 6 de març de 1996, de la Conselleria d'Economia i Hisenda, per la qual es regulen els suports al finançament empresarial.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/06/(2)/dof/vci/html**

### Dades del document

Número de DOGV
:   2715

Data del DOGV
:   25-03-1996

Secció del DOGV
:   DISPOSICIONS GENERALS

Número del document
:   1996/837718


Data del document
:   06-03-1996

Organisme emissor
:   Conselleria d'Economia i Hisenda

Tipus de document
:   Ordre

Correcció d'errades

Anàlisi jurídica

ORDRE de 6 de març de 1996, de la Conselleria d'Economia i Hisenda, per la qual es regulen els suports al finançament empresarial.   
La situació financera de la petita i mitjana empresa, per les limitacions específiques pròpies de la seua dimensió, ha estat tradicionalment un problema apressant per al seu funcionament estable.   
La dificultat d'accedir a crèdit adequat, a vegades per falta de garanties, obliga al finançament d'inversions tant en actius fixos com en circulant estructural, amb operacions a curt termini, supeditades a constants renovacions i sensibles a mesures conjunturals de política monetària.  
Les societats de garanties recíproques, per la seua naturalesa i fins, compleixen una funció econòmico-social que pretén cobrir aquesta àrea creditícia com a intermediàries entre empresa i institucions financeres.  
Aquesta circumstància ha estat objecte d'especial atenció per part del govern central que en data 6 de maig de 1995, prengué l'acord d'aprovar el Programa d'Iniciativa Pime per al Desenvolupament Industrial i nomenà coordinador de l'actuació l'Institut de la Petita i Mitjana Empresa Industrial, d'ara endavant IMPI.  
En el programa esmentat es recull entre altres actuacions un pla denominat de Suport al Finançament, mitjançant el qual es posen en vigor dues línies de préstecs avalats per a inversions i de préstecs de reestructuració financera, que té en compte subvencions de tipus d'interès per a les operacions avalades per les SGR, d'un 3% durant la totalitat del període de vigència dels préstecs, sent-ne els beneficiaris les petites i les mitjanes empreses industrials o de serveis connexos a la indústria, excloent-ne algunes activitats com el comerç, la restauració, l'hostalatge, les reparacions, el transports, etc.  
En l'actual conjuntura, la Generalitat Valenciana pretén facilitar a les empreses compreses en les activitats excloses pel programa IMPI, l'obtenció de finançament adequat, de forma que no es cree cap greuge comparatiu entre els distints sectors productius, comercials o de serveis, propiciant la subvenció dels tipus d'interès dels préstecs que concerten a mig i llarg termini, col·laborant en la millora de les estructures financeres.  
La Llei de Pressupostos de la Generalitat Valenciana per a l'exercici de 1996 recull un Pla de Suport Empresarial, replegat en el programa 724.10, distribuït en dues línies denominades «Incentius a la inversió productiva», codi 7.02, i «Ajudes al finançament de circulant», codi 4.01, destinats a subvencionar els tipus d'interès de determinades operacions de crèdit la finalitat de les quals siga el finançament de la inversió o del capital circulant respectivament.  
Així mateix, i per tal d'aconseguir una major operativitat i agilitat en la prestació d'aquests suports financers, el Consell, mitjançant un acord adoptat en la sessió realitzada el dia 5 de març de 1996, encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establertes en la llei de pressupostos.  
Vist el que s'ha exposat i en compliment del que disposa l'article 47 del text refós de la Llei d'Hisenda Pública de la Generalitat Valenciana,  
ORDENE  
Article1. Quantia i condicions de les subvencions  
La Conselleria d'Economia i Hisenda, per mitjà de l'Institut Valencià de Finances podrà concedir els suports financers següents:  
1. Subvenció del 3% del tipus d'interès de les operacions de préstec o arrendament financer no immobiliari, que concerten les empreses amb entitats financeres, amb aval de la Societat de Garantia Recíproca de la Comunitat Valenciana.  
Aquestes subvencions s'aplicaran a les operacions formalitzades des del dia 1 de gener de 1996 al 31 d'octubre de 1996.  
Article 2. Beneficiaris de les subvencions  
1. En el supòsit de préstecs destinats a inversió en actius fixos, podran ser beneficiaris de les subvencions les empreses no industrials o de serveis connexos a la indústria, inclosos en la Classificació Nacional d'Activitats Econòmiques i que apareixen a l'annex 1, siga quina siga la seua forma jurídica, i els empresaris individuals que formalitzen operacions de préstec o arrendament financer a què fa referència l'article anterior i que desenvolupen la seua activitat en l'àmbit territorial de la Comunitat Valenciana.  
2. En el cas que la destinació de l'operació de préstec siga el finançament de circulant, podran ser-ne beneficiàries les empreses siga quina siga la seua forma jurídica, i els empresaris individuals, de qualsevol activitat econòmica, excepte aquells que tinguen sol·licitades operacions de reestructuració financera del programa IMPI.   
3. En tot cas, la decisió sobre la concessió dels préstecs o avals als possibles beneficiaris correspondrà a l'entitat prestadora i al garant, d'acord amb els usos i la normativa pròpia.  
Article3. Quantia i termini dels préstecs  
La quantia màxima subvencionable dels préstecs tant els destinats a finançament d'inversió com a circulant, serà de cinquanta milions de pessetes. En el cas de formalització d'operacions se superior quantia, la subvenció s'aplicarà exclusivament a cinquanta milions de pessetes.   
El termini d'amortització dels préstecs per a inversió podrà ser de cinc anys, el primer dels quals podrà ser de mancança d'amortització de principal o de set anys dels quals els dos primers podran ser de mancança.  
En el supòsit de formalització d'operacions a terminis més dilatats, la subvenció s'aplicarà exclusivament als primers set anys.   
El termini d'amortització dels préstecs destinats al finançament de circulant serà com a màxim de set anys sense període de mancança, dels quals tan sols seran subvencionables els cinc primers.  
Article4. Procediment de concessió de la subvenció  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:  
- Còpia de la targeta d'identificació fiscal de l'empresa.  
- Còpia de l'últim rebut de l'Impost d'Activitats Econòmiques.  
- Certificat acreditatiu d'estar al corrent en el pagament de les obligacions fiscals i davant la Seguretat Social, que haurà de comprendre com a màxim un període de tres mesos anterior a la data de formalització.  
- Declaració sobre l'obtenció d'altres subvencions o ajudes per a la mateixa finalitat, procedent de qualsevol administració o ens públic, que en cap cas hauran de superar conjuntament el 30% del projecte d'inversió finançat.  
- Autorització perquè el pagament de la subvenció es realitze al compte que el sol·licitant designe.  
- En el cas d'operacions la finalitat de les quals siga el finançament d'inversions, hauran de presentar memòria detallada del pla d'inversió o del projecte finançat.  
- Document de formalització de l'operació (pòlissa escriptura de préstec), i contracte d'aval amb la Societat de Garanties Recíproques.  
2. Els documents a què s'ha fet referència seran enviats a l'Institut Valencià de Finances per la Societat de Garantia Recíproca, una vegada formalitzat el préstec corresponent i com a màxim l'últim dia del mes següent al de la formalització. El termini límit de presentació de sol·licituds de subvenció acabarà el dia 31 d'octubre de 1996.   
3. Les sol·licituds seran resoltes individualment pel conseller d'Economia i Hisenda, a proposta de l'Institut Valencià de Finances. La resolució de concessió serà comunicada a les persones interessades.  
Article5. Càlcul de les subvencions  
1. La quantia de la subvenció es determinarà aplicant el percentatge de subvenció al capital viu segons el quadre d'amortització tipus elaborat per l'Institut Valencià de Finances, tenint en compte termini i mancança, obviant el sistema financer d'amortització, actualitzant les quanties corresponents a cada període al moment origen de l'operació a un tipus del 9%.  
Article 6. Procediment de pagament  
1. Prèviament al pagament, s'hauran de presentar originals o fotocòpies autenticades com cal, de les factures acreditatives de l'execució del projecte, l'import total del qual exclòs l'IVA haurà de ser com a mínim l'import del préstec.  
2. Aquesta documentació haurà de presentar-se a l'Institut Valencià de Finances abans del dia 30 de novembre de 1996.  
Article 7. Límit màxim d'operacions subvencionables  
1. El límit màxim d'operacions subvencionables està fixat per la dotació pressupostària assignada que s'eleva a les quantitats següents:  
- Subvencions per a operacions de finançament de circulant: 838.504.622 PTA.  
- Subvencions per a operacions d'inversió productiva: 586.944.322 PTA.  
Article 8. Incidències posteriors a la concessió de la subvenció  
1. En el supòsit que l'empresa prestatària efectue amortització anticipada parcial o total de l'operació de crèdit, haurà de tornar a l'Institut Valencià de Finances la part de la subvenció pagada i no meritada.  
2. La no aplicació dels fons del préstec a la finalitat per a la qual fou atorgat serà causa de revocació de la subvenció i, en conseqüència, l'entitat prestatària haurà de tornar a l'Institut Valencià de Finances les quantitats pagades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.  
Article 9. Inspecció i control  
L'Institut Valencià de Finances i la Intervenció General de la Generalitat Valenciana podran realitzar les inspeccions, les comprovacions i demanar la informació que consideren oportunes per a vigilar l'adequada aplicació del que disposa aquesta ordre i d'acord amb la normativa vigent.  
Article 10. Facultats  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre i per a resoldre els dubtes concrets que en relació amb aquesta se susciten.  
DISPOSICIó FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 6 de març de 1996.  
El conseller d'Economia i Hisenda,  
JOSÉ LUIS OLIVAS MARTíNEZ  
ANNEX 1  
Relació d'activitats susceptibles de subvenció de l'Institut Valencià de Finances  
Divisió 5: Comerç; reparació de vehicles de motor, motocicletes i ciclomotors i articles personals i d'ús domèstic.  
Agrupació 50 - Venda, manteniment i reparació de vehicles de motor, motocicletes i ciclomotors; venda al detall de combustible per a vehicles de motor.  
Agrupació 51 - Comerç a l'engròs i intermediaris del comerç, excepte vehicles de motor i motocicletes.  
Agrupació 52 - Comerç al detall, excepte el comerç de vehicles de motor, motocicletes i ciclomotors; reparació d'efectes personals i béns domèstics.  
Agrupació 55 - Hostaleria  
Divisió 6: Transport, emmagatzematge i comunicacions  
Agrupació 60 - Transport terrestre; transport per canonades.  
Agrupació 61 - Transport marítim, de cabotatge i per vies de navegació.  
Agrupació 62 - Transport aeri i espacial.  
Agrupació 63 - Activitats annexes als transports; activitats d'agències de viatges.  
Divisió 7: Activitats immobiliàries i de lloguer; serveis empresarials.  
Agrupació 71 - Lloguer de maquinària i equip sense operari, d'efectes personals i béns domèstics.  
Agrupació 72 - Activitats informàtiques.   
Agrupació 73 - Investigació i desenvolupament.  
Agrupació 74 - Altres activitats empresarials.  
Excepte:  
Grup 742 - Serveis tècnics d'arquitectura i enginyeria i altres activitats relacionades amb l'assessorament tècnic.  
Divisió 8: Educació; activitats sanitàries, veterinàries i de afers socials.  
Agrupació 80 - Educació.  
Agrupació 85 - Activitats sanitàries i veterinàries; serveis socials.  
Divisió 9: Altres activitats socials i de serveis prestats a la comunitat; serveis personals  
Agrupació 90 - Activitats de sanejament públic  
Agrupació 91 - Activitats associatives  
Agrupació 92 - Activitats recreatives, culturals i esportives  
Excepte:  
921 - Activitats cinematogràfiques i de vídeo.  
Agrupació 93 - Activitats diverses de serveis personals  
Excepte:  
Epígraf: 9301 - Llavada, neteja i tenyiment de peces tèxtils i de pell.


Còpia Permalink ELI